**Povinnosti zákonného zástupcu**

Zákonný zástupca je povinný prihlásiť dieťa na plnenie povinnej školskej dochádzky a dbať o to, aby dieťa dochádzalo do školy pravidelne a včas. Dôvody neprítomnosti na výchove a vzdelávaní doloží dokladmi v súlade so školským poriadkom. Ak sa dieťa nemôže zúčastniť na výchove a vzdelávaní v škole, jeho zákonný zástupca je povinný oznámiť škole bez zbytočného odkladu príčinu jeho neprítomnosti.

**Postup školy v prípade riešenia neospravedlnených hodín**

Ak bol žiak neospravedlnene neprítomný v škole, triedny učiteľ o tom preukázateľným spôsobom informuje zákonného zástupcu a pozve ho na pohovor, z ktorého vyhotoví zápisnicu.

Ak počet neospravedlnených hodín je väčší ako **15 h/ mesiac**, škola má povinnosť hlásiť neospravedlnené absencie na MÚ MČ Petržalka, ÚPSVaR a zákonným zástupcom žiaka.

 Ak počet neospravedlnených hodín presiahne **60 h/ šk. rok**, škola má povinnosť hlásiť zanedbanie povinnej školskej dochádzky MÚ MČ Petržalka, ÚPSVaR a oboznámiť zákonných zástupcov – toto je riešené ako **priestupok** /môžu byť zadržané rodinné prídavky a použité pre potreby dieťaťa/.

Ak počet neospravedlnených hodín presiahne **100h/ šk. rok**, zanedbanie povinnej školskej dochádzky je riešené ako **trestný čin rodiča**.

**Posudzovanie plnenia školskej dochádzky (vyňaté zo Školského poriadku)**

1. Každú neprítomnosť žiaka na vyučovaní ospravedlňujú rodičia písomne prostredníctvom žiackej knižky na 1. stupni a na 2. stupni prostredníctvom zošitov na to určených. Iné písomné ospravedlnenie uloží triedny učiteľ v dokumentácii triedneho učiteľa.
2. Každý neskorý príchod do školy je zaznačený v triednej knihe. Za tri bezdôvodné neskoré príchody na vyučovanie má žiak jednu neospravedlnenú hodinu.
3. Príčinu nepredvídanej neprítomnosti žiaka v škole zákonný zástupca oznámi triednemu učiteľovi bez zbytočného odkladu do 24 hodín.
4. Neprítomnosť žiaka v škole do 5 dní ospravedlňuje jeho zákonný zástupca. Vo výnimočných prípadoch, ak ide o častú neprítomnosť žiaka v škole, môže škola vyžadovať lekárske potvrdenie o chorobe žiaka alebo iný úradný doklad potvrdzujúci odôvodnenosť žiakovej neprítomnosti. Písomné ospravedlnenie alebo úradný doklad predloží žiak alebo zákonný zástupca dieťaťa škole do troch dní od nástupu dieťaťa do školy.
5. Pri neprítomnosti žiaka v škole viac ako 5 po sebe nasledujúcich dní, sa vyžaduje vždy príslušný úradný doklad potvrdzujúci odôvodnenosť žiakovej neprítomnosti. Dodatočné predloženie nemusí triedny učiteľ akceptovať.
6. Ak žiak zamešká v jednom polroku **viac ako 30 % z plánovaného počtu hodín**, na základe rozhodnutia školy mu môže byť nariadené absolvovať **komisionálnu skúšku**.
7. Ak má žiak väčšiu absenciu na určitých hodinách, vyučujúci rozhodne o ďalšom postupe v spolupráci s triednym učiteľom.
8. Pri neospravedlnenej neprítomnosti žiaka triedny učiteľ postupuje podľa hodnotenia správania žiaka:
	1. za **1 - 5** neospravedlnené hodiny udelí žiakovi **pokarhanie od triedneho učiteľa**,
	2. za opakovanú neospravedlnenú neprítomnosť žiaka alebo za **6 - 10** neospravedlnených hodín udelí žiakovi **riaditeľ školy pokarhanie**,
	3. za **11 - 30** neospravedlnených hodín navrhuje triedny učiteľ stupeň **2 (uspokojivé)** zo správania,
	4. za **31 - 60** neospravedlnených hodín predkladá triedny učiteľ pedagogickej rade návrh stupeň **3 (menej uspokojivé)** zo správania,
	5. **nad 60** neospravedlnených hodín predkladá triedny učiteľ pedagogickej rade návrh stupeň **4 (neuspokojivé)** zo správania.

LEGISLATÍVA:

Zákon NR SR č. 245/2008 Z.z. o výchove a vzdelávaní (školský zákon)

Zákon NR SR č. 596/2003 Z.z. o štátnej správe v školstve a školskej samospráve a o zmene  a doplnení

 niektorých zákonov

Vyhláška MŠ SR č. 320/2008 Z.z. o základnej škole v znení vyhlášky č.224/2011 Zz.

Zákon č. 372/1990 Zb. zákon o priestupkoch